אלמוג כהן: "זה הרגע הכי מרגש שהיה לי בקריירה"
הקשר חגג עלייה עם אינגולשטאט: "כל העיר התמלאה בדגלים"
בשקט בשקט רשם אתמול (ראשון) אלמוג כהן הישג נהדר, כאשר אינגולשטאט זכתה באליפות הליגה השנייה בגרמניה והעפילה לבונדסליגה. "עברנו יום מאוד לחוץ בגלל המשחק", מספר הקשר המאושר, "האצטדיון היה מלא, כל העיר היתה בהתרגשות אחרי המשחק. כל העיר התמלאה דגלים, משהו לא ייאמן. היתה לנו מסיבה של הקבוצה וחגגנו כל הלילה".
זה הרגע הכי גדול שלך בקריירה?
"אני חושב שזה בהחלט הרגע הכי עוצמתי ומרגש שהיה לי בקריירה. בנו פה קבוצה מאוד חזקה שתתמודד על עלייה, אבל הפתענו את כולם ועשינו עונה כמעט מושלמת. מהמחזור השמיני אנחנו מובילים את הליגה, ואני שמח לא רק שעלינו, אלא גם שלקחנו את האליפות של הליגה השנייה".
עברת עונה לא פשוטה עם פציעה קשה. ספר מה הרגשת.
"עברה עליי עונה מאוד מורכבת. הייתי הקפטן של הקבוצה ושבוע לפני הליגה נפצעתי בצורה קשה. לא האמינו שאחזור לשחק השנה, אבל אצלי תמיד קיימת אמונה. ידעתי שאני אחזור לשחק השנה ולנסות לתרום לקבוצה כמה שאפשר".
אתה צפוי להמשיך בקבוצה?
"יש לי חוזה לעוד עונה בבונדסליגה. כשבאתי לאינגולשטאט, המטרה שלי היתה לחזור לבונדסליגה ואני שמח ומאושר שזה קרה כל כך מהר. קיבלתי הצעה להאריך את החוזה, אבל כרגע אני לא ממהר. יש לי חוזה לעוד עונה ונראה תוך כדי השנה איך הדברים מתפתחים".
יצאת קצת מהרדאר בישראל, זה בגלל שאתה לא חלק מהנבחרת או שיש עוד סיבות?
"אני חושב שברור שבגלל שאני לא חלק מהנבחרת אז קצת יצאתי מהתודעה, אבל אני בהחלט מאושר ממה שאני עושה בגרמניה בחמש השנים האחרונות. אני שמח שאני גורם למשפחה שלי גאווה מאוד גדולה ובתור ישראלי לעשות כמה שאפשר גאווה לעם שלנו".
אלי גוטמן עוקב אחריך, אתם בקשר?
"אני ואלי ביחסים מצוינים. דיברנו לפני הפציעה שלי והוא אמר לי שאם אמשיך בכושר שהייתי לפני הפציעה, אז אני אחזור לסגל. לצערי נפצעתי, אבל זה מאחוריי. אני כרגע באחד הימים המאושרים בחיים שלי. אני מאחל לנבחרת בהצלחה, תמיד אני מקווה להיות חלק מהסגל ואני מאמין שעוד אחזור".
"השאיפות והחלומות זה שנהיה קבוצה טובה בבונדסליגה ושנישאר בליגה בשנה הבאה".
ברוך השב לבונדסליגה, @AlmogCohen8!